Narodna skupština
20060419

Takođe ste i to pokušali da omalovažite, ali vidite i sami da upadate u zamku, jer meni je i cilj da vas uvedem u zamku da bih javnost Srbije ubedio u to da je ovo papir sa kojim samo želite da mašete. Sada ćemo doći na poglavlje Registar, gde opet imate pogrešan koncept. Moram da vam kažem, kada se nalazimo na terenu ljudskih prava onda, prema nekim stavovima Evropskog suda za ljudska prava i prema međunarodnim dokumentima koji važe u Evropi o ljudskim pravima, ukoliko ima potrebe da se nešto evidentira onda se podnose prijave, a ne podnose se zahtevi, jer se prijavom samo država obaveštava i od nje ne traži ljudsko pravo, jer ljudsko pravo izvire iz same činjenice da je neko čovek, da je slobodan čovek, da mu Ustav garantuje minimum sloboda i prava. To je problem koncepcije, tu se apsolutno ne slažemo.